1“No wori unuself. Chos iina Gad, an chos iina mi tu. 2A nof ruum iina mi Faada ous. Ef a neehn so it go mi wudn se notn tu unu. Mi a go we fi fiks op wan plies fi unu. 3An afta mi go we go fiks it op, mi gweehn kom bak kom tek unu kyari go we wid mi, so dat unu kyan de wid mi eniwe mi de. 4Unu nuo di wie fi go wich paat mi a go.”
5Tamas den se tu im se, “Laad, wi no nuo di wie fi go wich paat yu de go. Ou wi kyan get fi nuo di wie fi go de?”
6Jiizas ansa im an se, “Mi a di wie, mi a di chuut, mi a di wan we mek piipl kyan liv. Nobadi kyaahn go tu di Faada ef dem no go chuu mi. 7Nou ef unu nuo mi fi chuu, den unu wuda nuo mi Faada tu. Fram nou aan, unu nuo im an unu si'im.”
8Filip se, “Laad, mek wi si di Faada an wi wi satisfai wid dat.”
9So Jiizas se tu im se: “Yu no nuo mi, Filip, afta mi de mongks unu fi so lang? Enibadi we si mi si di Faada tu. Ou yu fi a aks mi se, ‘Shuo wi di Faada’? 10Yu no biliiv se mi liv iina di Faada, an di Faada liv iina mi? Di sitn dem we mi se mi no jos se dem aaf a mi uon. A di Faada we liv iina mi a du im wok. 11Chos mi wen mi se mi liv iina di Faada an dat di Faada liv iina mi. An ef unu kyaahn biliiv mi sieka wa mi se, den biliiv mi kaaz a di mirikl dem we unu si. 12Fi chuu chuu mi a tel unu se enibadi we biliiv iina mi ago wok di powaful mirikl dem we mi a du. Dem aal ago wok powafula mirikl dan wa mi du nou, kaa mi a go bak a di Faada. 13An mi wi du eniting unu aks fa kaa unu a mi falara. Mi gweehn dwi'it so dat di Bwai Pikni kyan get fi shuo ou di Faada big an powaful. 14Unu kyan aks mi fi eniting kaa unu a mi falara, an mi wi gi'it tu unu.
15“Ef unu lov mi fi chuu, unu gweehn du aal a wa mi tel unu fi du. 16An mi ago aks mi Faada fi sen wan neda sumadi fi elp unu an de wid unu aal di taim. 17Da sumadi de a di Spirit we shuo piipl di chuu sitn dem bout Gad. Di worliyan dem kyaahn tek im iin an mek im kanchuol dem laif, kaa dem no si im an dem no nuo im. Bot unu nuo im, kaaz im liv wid unu an ago de insaida unu.
18Mi naa go lef unu laik se unu a pikni widout no mada ar faada. Mi a kom bak tu unu. 19Likl muo fram nou, di worliyan dem naa go si mi agen, bot unu gweehn si mi. Kaa mi a liv, unu gweehn liv tu. 20Wen da die de kom, unu ago si se mi liv iina mi Faada, dat unu liv iina mi an dat mi liv iina unu. 21Di sumadi we nuo an du wa mi se, a dem lov mi. Mi Faada ago lov di sumadi we lov mi. Mi ago lov dem tu, an mi gweehn shuo dem a uu mi bi.”
22Den Juudas — no Juudas Iskyariyat nou, wan neks man we niem Juudas tu — aks im se, “Bot, Laad, wa mek wi ago kyan si yu, bot yu naa go mek di worliyan dem si yu?”
23Jiizas se tu im se, “Ef sumadi lov mi den da sumadi de ago du wa mi se dem fi du. Mi Faada ago lov dem, an di tuu a wi ago liv wid dem. 24Sumadi we no lov mi, no du wa mi se. Di sitn dem unu ier mi se, a no mi kom op wid dem; a mi Faada, di wan we sen mi kom ya.
25“Mi a se dem sitn ya tu unu wail mi de mongks unu. 26Bot di elpa, di Uoli Spirit, we di Faada gweehn sen kaa unu a mi falara, im ago tiich unu evriting an im ago memba unu bout evriting mi tel unu.
27“Mi a lef go we, bot mi ago mek unu av piis iina unu aat — di kaina piis we mi av iina fi mi aat. A no di sed kaina piis yu get fram di worl. No mek unu aat bada unu, an no kech unu fried. 28Unu ier mi tel unu se, ‘Mi a go we an mi a kom bak tu unu.’ Ef unu lov mi, unu wuda glad se mi a go a mi Faada, kaa mi Faada biga dan mi. 29Mi a tel unu bifuo it apm, so dat wen it du apm unu kyan biliiv se a chuu mi did de taak. 30Mi naa go taak tu unu fi moch langga, kaa di ruula fi da worl ya de pan im wie a kom. Im no av no powa uova mi. 31Mi onggl a du wa mi Faada tel mi fi du, so dat di piipl dem iina di worl kyan nuo se mi lov mi Faada.
Copyright
Learn More
tpi_Latn quy_Latn srd_Latn hat_Latn wol_Latn wol_Latn wol_Latn quy_Latn wol_Latn srd_Latn wol_Latn zho_Hant eng_Latn